Drejtori i CIA-s do të ketë kompetenca edhe më të gjera - 2004-08-28
Kjo është pjesë e një plani të Presidentit Bush për të modernizuar zbulimin
Presidenti Bush thotë se drejtori i ri CIA-s do të jetë zyrtari i vetëm që do të bashkërendojë të gjitha aktivitetet e shërbimeve të zbulimit amerikan brenda dhe jashtë vendit. Ky autoritet do ti kalojë më pas drejtorit të Zbulimit Kombëtar, pasi Kongresi Amerikan të miratojë krijimin e këtij posti të ri. Presidenti ka urdhëruar krijimin e një qendre kombëtare kundër terrorizmit për të organizuar të dhënat rreth terroristëve të njohur dhe atyre të dyshuar dhe për të nxjerrë një raport të përditshëm rreth terrorizmit. Ai gjithashtu ka urdhëruar krijimin e një bordi të lirive civile për të vëzhguar praktikat e shkëmbimit të informacionit. Në fjalimin e përjavshëm në radio, Presidenti Bush tha se këto ndryshime do ta bëjnë vendin më të sigurt. tha presidenti. Shumë prej këtyre ndryshimeve u rekomanduan nga komisioni për hetimin e sulmeve terroriste të 2001-shit në Nju Jork dhe Uashington. Presidenti Bush ka bërë të ditur mbështetjen e tij për krijimin e postit të një Drejtori të Zbulimit Kombëtar, por ende nuk është e qartë nëse ky person do të ketë autoritetin financiar të propozuar nga raporti përfundimtar i komisionit. Urdhërat ekzekutive të Presidentit bëjnë të qartë se ai do të mbështesë këtë autoritet më të gjërë në negociatat me Kongresin për të krijuar postin e ri. Pritet që ligjvënësit ta shqyrtojnë këtë çështje kur të rifillojnë sesionet në fillim të muajit shtator. Presidenti Bush u ka kërkuar senatorëve që të konfirmojnë sa më shpejt drejtorin e ri të CIA-s, kongresmenin e Floridës Porter Gos, i cili do t’i zinte vendin ish drejtorit Xhorxh Tenet.